Deg yixef amenzu, nemmeslay-d ɣef yiferdisen-nni yeqqnen ɣer tmellaɣt,nefka-d awal s tewzel ɣef wayen yerzan iferdisen-agi(tabadut d talɣiwin).Syin ɣer-s, nemmeslay-d ɣef yiferdisen n tmellaɣt deg tsekla timawit, anda nessaweḍ ad d-nini belli iferdisen-agi (wid yeqqnen γer tutlayt, yeqqnen γer tegnatin n teḥkayin, γer tigawin, γer ṭbiεa n uwadem akked γer wazalen d wansayen n tmetti) llan yakan di timawit. Iferdisen-agi,ttbanen-d s waṭas deg kra n tewsatin am teḥkayin n teḍsa, tiḥkayin n lekdeb akked tid n yiɣersiwen, tiḥerciwin n Ğeḥḥa d temseɛraq.Am akken daɣen nufa-ten ṭṭuqten deg tesrit. Ma deg tmedyazt, drus maḍi i yellan.